บริษัทปูนซิเมนต์ไทย จำกัด (มหาชน)

The Siam Cement Public Company Limited

เลขทะเบียนบริษัท : 0107537000114

ประกอบธุรกิจ : กิจการลงทุน (Holding Company)

ธุรกิจหลัก : ธุรกิจเคมีภัณฑ์ ธุรกิจกระดาษ ธุรกิจซิเมนต์ ธุรกิจผลิตภัณฑ์ก่อสร้าง
และธุรกิจจัดจำหน่าย

สำนักงานใหญ่ : เลขที่ 1 ถนนปูนซิเมนต์ไทย แขวงบางซื่อ เขตบางซื่อ กรุงเทพมหานคร 10800

โทรศัพท์ : 0-2586-3333, 0-2586-4444

โทรสาร : 0-2587-2199, 0-2587-2201

Home Page : www.siamcement.com

บริษัทปูนซิเมนต์ไทย จำกัด (มหาชน) เป็นบริษัทผู้ผลิตปูนซีเมนต์รายแรกของประเทศ ที่ก่อตั้งขึ้นตาม
พระบรมราชโองการในพระบาทสมเด็จพระมงกุฎเกล้าเจ้าอยู่หัว รัชกาลที่ 6 เมื่อปี พ.ศ. 2456
เพื่อผลิตปูนซีเมนต์ วัสดุก่อสร้างที่สำคัญในการพัฒนาประเทศ นับแต่นั้นเป็นต้นมา
บริษัทได้เจริญเติบโตขยายงานตามภาวะการเจริญเติบโตทางเศรษฐกิจของประเทศมาโดยตลอด
โดยได้ขยายธุรกิจสู่อุตสาหกรรมที่มีความจำเป็นต่อการพัฒนาประเทศอย่างต่อเนื่อง อาทิ เคมีภัณฑ์
กระดาษ และผลิตภัณฑ์ก่อสร้าง
รวมทั้งได้มีการขยายตัวจากการเป็นผู้นำทางการตลาดในประเทศของสินค้าแต่ละประเภท
ไปสู่การเป็นผู้นำทางการตลาดในภูมิภาคอาเซียน ด้วยการขยายการส่งออกสินค้าหลายๆ
ประเภทเข้าไปในภูมิภาค

นอกจากการดำเนินธุรกิจอย่างมั่นคงแล้ว เครือซิเมนต์ไทย (SCG)
ยังตระหนักถึงภารกิจสำคัญในการสร้างสรรค์สังคมไทย โดยเฉพาะคนไทยให้มีคุณภาพ
ด้วยการสนับสนุนโครงการอันเป็นประโยชน์ทั้งด้านการศึกษา กีฬา สิ่งแวดล้อม ชุมชน
สาธารณประโยชน์ และการปฏิบัติตามหลักบรรษัทภิบาลอย่างเคร่งครัด
นั่นก็คือการดำเนินธุรกิจอย่างโปร่งใส เปิดเผย ตรวจสอบได้ และเป็นธรรม
เหล่านี้ล้วนสอดคล้องกับอุดมการณ์ SCG ที่สรุปรวมได้ว่า “คุณภาพและเป็นธรรม”

บริษัทปูนซิเมนต์ไทย จำกัด (มหาชน) ทำหน้าที่เป็น Holding Company ของบริษัทใน SCG
บริหารงานโดยแบ่งเป็นกลุ่มธุรกิจ แต่ละกลุ่มธุรกิจจะมีบริษัทที่ทำหน้าที่เป็น Holding Company
ของกลุ่ม ทั้งนี้ เพื่อให้ธุรกิจต่างๆ ได้รับการกระจายอำนาจในการดำเนินการไปอย่างเต็มที่
มุ่งดำเนินธุรกิจหลักของแต่ละกลุ่มธุรกิจอย่างมีประสิทธิภาพและประสิทธิผล
มีความคล่องตัวในการบริหาร สามารถวัดและติดตามผลการดำเนินงานได้อย่างชัดเจน

ธุรกิจเคมีภัณฑ์ เป็นผู้ผลิตเม็ดพลาสติกโพลิโอเลฟินส์แบบครบวงจร (Integrated Producer)
ประกอบด้วยการผลิตทั้งอุตสาหกรรมปิโตรเคมีขั้นต้น (โอเลฟินส์)
และอุตสาหกรรมปิโตรเคมีขั้นปลาย (โพลิโอเลฟินส์) นอกจากนี้ SCG
ยังได้ร่วมทุนกับบริษัทชั้นนำด้านอุตสาหกรรมปิโตรเคมีของโลก อาทิ ดาว เคมิคอล(สหรัฐอเมริกา)
มิตซุย เคมิคอล และมิตซูบิชิ เรยอน (ญี่ปุ่น)

ธุรกิจกระดาษ เป็นผู้ผลิตเยื่อกระดาษ กระดาษและบรรจุภัณฑ์
คุณภาพสูงแบบครบวงจรแห่งเดียวในประเทศไทย ประกอบด้วยกิจการหลัก คือ
เยื่อกระดาษและกระดาษพิมพ์เขียน กระดาษอุตสาหกรรม และบรรจุภัณฑ์ นอกจากนี้ SCG
ยังได้ร่วมทุนกับบริษัทชั้นนำด้านบรรจุภัณฑ์ คือ Rengo และ Toppan (ญี่ปุ่น)

ธุรกิจซิเมนต์ เป็นผู้ผลิตผลิตภัณฑ์ปูนซีเมนต์ และผลิตภัณฑ์คอนกรีต มีธุรกิจหลัก 5 กลุ่มผลิตภัณฑ์ ได้แก่
ปูนซีเมนต์เทา ผลิตภัณฑ์คอนกรีต ปูนสำเร็จรูป (มอร์ตาร์) ปูนซีเมนต์ขาว และวัสดุทนไฟ นอกจากนี้
ยังให้บริการในเรื่องการติดตั้งและซ่อมบำรุงโรงงานและเครื่องจักร การสอบเทียบเครื่องมือ
และการให้คำปรึกษาด้านการอนุรักษ์พลังงาน รวมถึงรับกำจัดกากของเสียจากโรงงานอุตสาหกรรม
(Industrial Waste)

ธุรกิจผลิตภัณฑ์ก่อสร้าง ดำเนินธุรกิจที่เกี่ยวข้องกับผลิตภัณฑ์วัสดุก่อสร้าง โดยมีผลิตภัณฑ์หลัก ได้แก่
กระเบื้องหลังคาซีเมนต์ใยธรรมชาติ กระเบื้องหลังคาคอนกรีต กระเบื้องหลังคาเซรามิก
กระเบื้องเซรามิกปูพื้นและบุผนัง บล็อกปูถนน กระเบื้องคอนกรีตปูพื้นและบุผนัง

ธุรกิจจัดจำหน่าย เป็นธุรกิจที่ให้บริการในด้านการจัดจำหน่ายสินค้า การจัดส่งสินค้า
การบริหารคลังสินค้า การกระจายสินค้าทั้งในและต่างประเทศ
โดยนำระบบและเทคโนโลยีที่ทันสมัยมาใช้ในการบริหารเส้นทางขนส่ง คลังสินค้า
และจุดกระจายสินค้า

นอกจากการลงทุนในกลุ่มธุรกิจที่เกี่ยวข้องกับการผลิตและจำหน่ายดังกล่าวข้างต้นแล้ว SCG
ยังมีธุรกิจร่วมทุนภายใต้บริษัทซิเมนต์ไทยโฮลดิ้ง และบริษัทซิเมนต์ไทยพร็อพเพอร์ตี้ ดังนี้

-   บริษัทซิเมนต์ไทยโฮลดิ้ง จำกัด ทำหน้าที่บริหารเงินลงทุนในธุรกิจที่ไม่ใช่ธุรกิจหลักของ SCG
    ได้แก่ ธุรกิจอุปกรณ์ยานยนต์ ธุรกิจเครื่องจักรกลการเกษตร ธุรกิจเหล็ก และธุรกิจไฟฟ้า

-   บริษัทซิเมนต์ไทยพร็อพเพอร์ตี้ (2001) จำกัด (มหาชน)
    ทำหน้าที่บริหารธุรกิจที่ดินเพื่อการอุตสาหกรรม